text: Mere kritik af uengagerede byrådsmedlemmer
  17 april 2014 kl. 08.33
  Tidligere viceborgmester i Vejle er enig i, at lokalpolitikerne er for useriøse ved kommunalpolitisk topmøde.
  Det kommunalpolitiske topmøde i Aalborg handler mere om party end politik, lød kritikken fra byrådsmedlem i Fredericia, Cecilie Roed Schultz (Ø), i TV SYD onsdag. Torsdag får hun opbakning fra forhenværende viceborgmester i Vejle Kommune, Tom Skovgaard (S). Han har været til det årlige topmøde fra 1997 til 2008 og har lige som Cecilie Roed Schultz oplevet, at politikerne går fra taler og debatter for at bruge tiden i baren.
  - Nu har jeg været der i ti år, og min oplevelse er, at det politiske udbytte er meget minimalt. Deltagerne går mere op i at hygge sig end at være til stede i salen, siger Tom Skovgaard til TV SYD.
  Borgmester i Kolding, Jørn Pedersen (V), som også sidder i KL's bestyrelse, mener dog slet ikke, at det er et problem, at politikerne ikke bruger tiden i mødesalen.
  - Der er mange gode politiske diskussioner, både på mødet og på gangene. Så selvom man ikke er inde til selve mødet kan man godt tale politik, siger han til TV SYD.
  